钦定古今图书集成/明伦汇编/闺媛典/第344卷 > 邵金宝
## 钦定古今图书集成/明伦汇编/闺媛典/第344卷 > 邵金宝

按《名山藏列女记》：戴纶客京师，从娼邵金宝游，后为
京营参将，坐仇鸾事下狱，念家数千里外，独身下狱，
无可寄委，使人持橐中金三千委邵，而嘱之曰：“余生
死不可知，顾狱中无以为衣食，惟子之所费，吾死，其
赢者尽子金也。”邵策纶日费，以其馀结驩权门。贵公
子益市少，妓得钱，辗转布置。贵公子得纶金，赀竟出
纶。纶系狱十馀年，复官建昌游击，而邵提金还纶，更
四千有奇。纶益德邵，与俱之官。纶妻自家中来，为高
座坐，邵委身下拜，命侍女强持之，勿令答。居旬日，语
纶曰：“夫子陷于难，妾不能出力。为夫子出力，乃在故
游娼；妾不能为夫子妻妾归矣。邵与夫子居，惟夫子
念之。”垂涕而别。